ส่วนที่ 1

บริษัทที่ออกหลักทรัพย์

1.  ข้อมูลทั่วไป

ชื่อบริษัท : บริษัท บิวเดอสมาร์ท จำกัด (มหาชน)

Builder Smart Public Company Limited

ชื่อย่อหลักทรัพย์ : BSM

เลขทะเบียนบริษัท : 0107550000173

ลักษณะการประกอบธุรกิจ : ผลิตและจัดจำหน่ายผลิตภัณฑ์ก่อสร้าง (Construction and
Building Materials) สำหรับสำนักงานและที่อยู่อาศัยแบบครบวงจร ทั้งผลิตภัณฑ์ที่บริษัทฯ
เป็นเจ้าของลิขสิทธิ์ตราสินค้าเอง และเป็นผู้จัดจำหน่ายผลิตภัณฑ์ตราสินค้าชั้นนำอื่นๆ
ทั้งในประเทศและต่างประเทศ

ที่ตั้งสำนักงานใหญ่ : เลขที่ 905/7 ถนนพระราม 3 ซอย 51 แขวงบางโพงพาง

เขตยานนาวา กรุงเทพมหานคร 10120

โทรศัพท์สำนักงานใหญ่ : 0-2683-4900

โทรสารสำนักงานใหญ่ : 0-2683-4949

Home Page : www.buildersmart.com

จำนวนทุนจดทะเบียน : 75,000,000 บาท

จำนวนทุนที่ออกและเรียกชำระแล้ว : 75,000,000 บาท

จำนวนหุ้นสามัญ 150,000,000 หุ้น

มูลค่าต่อหุ้นที่ตราไว้ 0.50 บาท

บุคคลอ้างอิง :

1) นายทะเบียนหลักทรัพย์ : บริษัท ศูนย์รับฝากหลักทรัพย์แห่งประเทศไทย จำกัด

ชั้น 4, 6-7อาคารตลาดหลักทรัพย์แห่งประเทศไทย

เลขที่ 62 ถนนรัชดาภิเษก เขตคลองเตย กรุงเทพมหานคร 10110

โทรศัพท์ 0-2596-9311 โทรสาร 0-2832-4994-5

2) ผู้สอบบัญชี : บริษัท เอเอสที มาสเตอร์ จำกัด

เลขที่ 790/12 ทองหล่อทาวเวอร์ ซอยทองหล่อ 18 ถนนสุขุมวิท 55

แขวงคลองตัน เขตวัฒนา กรุงเทพมหานคร 10110

โทรศัพท์ 0-2714-8842 โทรสาร 0-2185-0342

สรุปข้อมูลบริษัท

บริษัท บิวเดอสมาร์ท จำกัด (มหาชน) เริ่มดำเนินธุรกิจในปี 2544
โดยเป็นผู้ผลิตและจัดจำหน่ายผลิตภัณฑ์ก่อสร้าง คุณภาพสูง (Construction and Building
Materials) สำหรับสำนักงานและที่อยู่อาศัยแบบครบวงจร โดยมีสโลแกนของบริษัท คือ “Build
for Life” ซึ่งจะสื่อสารผ่าน 3 แนวคิดหลัก คือ

1.  สะดวก รวดเร็ว (Fast Track)

2.  คุ้มค่า คุ้มราคา (Real Value)

3.  เป็นมิตรกับสิ่งแวดล้อม (Environmentally Friendly)

บริษัทฯ แบ่งผลิตภัณฑ์ที่จำหน่ายออกเป็น 2 ประเภท ได้แก่ ผลิตภัณฑ์ที่เป็นตราสินค้าของบริษัท
และผลิตภัณฑ์ที่บริษัทเป็นตัวแทนจำหน่าย กลุ่มลูกค้าหลักแบ่งออกเป็น 3 กลุ่ม คือ เจ้าของโครงการ,
ผู้ออกแบบ มัณฑนากรและสถาปนิก, ผู้รับเหมาทั่วไปและงานตกแต่งภายใน ซึ่งบริษัทฯ
มีนโยบายสนับสนุนให้ลูกค้าทุกรายสมัครเข้าเป็นสมาชิก เพื่อจะได้รับประโยชน์ในฐานะสมาชิก
โดยได้สร้างเครือข่ายพันธมิตรทางธุรกิจระหว่างกลุ่มลูกค้าสมาชิกเพื่อเป็นช่องทางในการติดต่อแลกเปลี่ยนทางธุรกิจระหว่างกันไว้อีกด้วย

บริษัทฯ มีบริษัทย่อย 2 บริษัท ได้แก่ (1) บริษัท อินสตอลไดเรค จำกัด
ดำเนินธุรกิจให้บริการติดตั้งผลิตภัณฑ์เฉพาะของ BSM
และให้บริการอบรมความรู้ด้านระบบติดตั้งแก่ผู้รับเหมา
รวมทั้งเป็นหน่วยงานที่ให้บริการหลังการขายแก่ลูกค้า มีทุนจดทะเบียน 5,000,000 บาท โดย BSM
ถือหุ้นในสัดส่วนร้อยละ 100 ของทุนจดทะเบียน (2) บริษัท บิวเดอสมาร์ท คอนสตรัคชั่น ซิสเต็ม
จำกัด จดทะเบียนจัดตั้งบริษัทในประเทศอินเดีย
ดำเนินธุรกิจเป็นตัวแทนจำหน่ายผลิตภัณฑ์ก่อสร้างของ BSM ทั้งหมด ในประเทศอินเดีย
มีทุนจดทะเบียน 5,000,000 รูปีอินเดีย มีทุนชำระแล้ว 1,000,000 รูปีอินเดีย
หรือคิดเป็นเงินบาทเท่ากับ 683,800 บาท โดย BSM ถือหุ้นในสัดส่วนร้อยละ 100
ของทุนจดทะเบียน

ในปี 2554 บริษัทฯ มีรายได้จากการขายเท่ากับ 377.45 ล้านบาท ลดลงจำนวน 47.74 ล้านบาท
เมื่อเทียบกับปี 2553 หรือคิดเป็นอัตราลดลงร้อยละ 11.23 เป็นผลมาจากในช่วงไตรมาส 4
บริษัทฯ ได้รับผลกระทบจากสภาวะน้ำท่วม ส่งผลให้ธุรกิจของลูกค้าเกิดการชะลอตัว
และมีการขยายระยะเวลาส่งมอบสินค้าไปยังโครงการของลูกค้าออกไป บริษัทฯ มีกำไรขั้นต้น
101.86 ล้านบาท คิดเป็นอัตรากำไรขั้นต้นร้อยละ 27 ของรายได้จากการขาย แต่อย่างไรก็ตาม
บริษัทฯ
ยังคงสามารถรักษาระดับอัตราการทำกำไรขั้นต้นในแต่ละกลุ่มผลิตภัณฑ์ได้ใกล้เคียงกับปีที่ผ่านมา
ทั้งกลุ่มผลิตภัณฑ์ภายใต้ตราสินค้าของบริษัท และกลุ่มผลิตภัณฑ์ที่บริษัทเป็นผู้จัดจำหน่าย บริษัทฯ
มีผลขาดทุนสุทธิในปี 2554 เท่ากับ 5.48 ล้านบาท เนื่องจากมีการลงทุนเปิดบริษัทย่อยในปี 2553
เป็นต้นมาซึ่งยังไม่ก่อให้เกิดกำไรในปี 2554

ธุรกิจของบริษัทฯ มีการเติบโตขึ้นอย่างต่อเนื่อง โดยมีสินทรัพย์หมุนเวียนรวม ณ สิ้นปี 2554 เท่ากับ
149.15 ล้านบาท และมีหนี้สินหมุนเวียนรวมเท่ากับ 103.26 ล้านบาท
หรือคิดเป็นอัตราส่วนสภาพคล่องเท่ากับ 1.44 เท่า ซึ่งแสดงให้เห็นว่าบริษัทฯ
มีสภาพคล่องอยู่ในเกณฑ์ที่ดี ซึ่งเป็นผลจากการที่สามารถสร้างยอดขาย และมีอัตราการทำกำไรที่ดี
รวมทั้งยังสามารถบริหารการจัดเก็บหนี้ลูกหนี้การค้า
และการบริหารสต๊อกสินค้าได้อย่างมีประสิทธิภาพ บริษัทฯ มีมูลค่าสินทรัพย์รวมเท่ากับ 199.49
ล้านบาท มีหนี้สินรวมเท่ากับ 105.31 ล้านบาท มีส่วนของผู้ถือหุ้นเท่ากับ 94.18 ล้านบาท ลดลง
7.64 ล้านบาท จากปี 2553 เนื่องจากมีผลขาดทุนสุทธิจากการดำเนินงานในงวดบัญชีปี 2554
และมีการตั้งสำรองภาระผูกพันผลประโยชน์พนักงานเมื่อเกษียณอายุ เท่ากับ 1.41 ล้านบาท
ซึ่งเป็นผลกระทบจากการใช้มาตรฐานการบัญชีเรื่องผลประโยชน์พนักงาน บริษัทฯ
มีอัตราส่วนหนี้สินต่อส่วนของผู้ถือหุ้น ณ สิ้นงวดบัญชีปี 2554 เท่ากับ 1.12 เท่า
ซึ่งยังคงแสดงให้เห็นถึงโครงสร้างเงินทุนของธุรกิจที่มีความเข้มแข็ง

ในปี 2555 บริษัทฯ
ตั้งเป้าในการเป็นผู้นำด้านการผลิตและจำหน่ายผลิตภัณฑ์ก่อสร้างตกแต่งภายในสำหรับสำนักงานและที่อยู่อาศัยแบบครบวงจร
โดยมุ่งเน้นการ ให้คำปรึกษา และให้บริการ รวมถึงคิดค้นรูปแบบและพัฒนาผลิตภัณฑ์ต่างๆ
ให้ครอบคลุมและตอบสนองความต้องการของผู้ออกแบบ ผู้รับเหมา
และลูกค้ากลุ่มเป้าหมายของบริษัทอย่างต่อเนื่อง ภายใต้นโยบายผลิตภัณฑ์ที่มีคุณภาพสูง ดีไซน์สวยงาม
และทันสมัย อีกทั้งบริษัทฯ ยังมุ่งเน้นสร้างการเติบโตด้านยอดขายและกำไรอย่างต่อเนื่อง